Taxi's staak oor boetes, petrolprys | Maroela Media
Duisende pendelaars is Maandagoggend in Johannesburg gestrand gelaat toe taxibestuurders uit protes teen die skut van hul voertuie en die duur brandstofprys begin staak het.
Rdl. Michael Sun, die Johannesburg-metro se burgemeesterskomiteelid vir openbare veiligheid, het die staking veroordeel en gesê die Johannesburg-metropolisie (JMPD) sal nie deur taxiverenigings "geboelie" word om wetteloosheid toe te laat nie.
"Dit is met spyt dat ons kennis neem van die eerste dag van die staking wat deur 'n taxivereniging in Alexandra van stapel gestuur is om die JMPD se wetstoepassingspogings teen te staan," het Sun gesê.
Sun het gesê sedert die begin van die jaar het die JMPD met sy Buya Mthetho-operasie meer as 500 onpadwaardige, onwettige en ongelisensieerde minibustaxi's oor die hele stad heen geskut.
"Ons sal ons nie aan wetteloosheid oorgee nie. Onwettige, onvoldoende en onverantwoordelike diensverskaffers kan nie verwag dat ons wegkyk terwyl hulle met die lewe van pendelaars en ander motoriste speel nie. Ons sal beslis nie geboelie word deur enkelinge wat wettelose optrede wil bevorder nie," het hy gesê.
Hy het gesê die JMPD sal voortgaan met sy wetstoepassingspogings en om voertuie te skut wat nie aan wetgewing voldoen nie.
Die metropolisie is in hoë gereedheid gebring en na die probleemgebied ontplooi om die situasie te monitor.
Dis nou die ideale tyd om die onpadwaardige, ongelisensieerde taxi's in te trek, hulle staan in elk geval, so niemand verloor geld hierdeur nie. Sorg net dat julle wel die boetes invorder… en o ja, moenie vergeet van die vele uistaande boetes nie.
Dis 'n nuwe, vars benadering tot verkeersoortredings en wetstoepassing! Jy staak, want jy wil jou eie reëls maak, jy moet oorgesien en verskoon word, want die samelewing skuld jou! Regdenkende mense kan net kopskuddend wonder of hulle 'n siek komedie aanskou want soveel arrogansie en tekort aan verstand in een kooi saam met anargie is verbysterend!
Mooi so Johannesburg-metropolisie. Staan vas en moet julle nie laat boelie nie.
My voertuigmoet gelisensieër en padwaardig wees. Die taxies ook. Die reël geld vir alle padgebruikers.